Proses begin amptelik om OB te pos | Netwerk24
Deur Llewellyn Prince 24 Januarie 2020 14:20
'n Parlementêre proses om die omstrede adv. Busisiwe Mkhwebane, openbare beskermer (OB), uit haar amp te verwyder, het amptelik begin.
Thandi Modise, speaker van die Nasionale Vergadering (NV), het Vrydag aangekondig haar kantoor het 'n mosie van Natasha Mazzone, DA-hoofsweep, goedgekeur waarin versoek word dat die parlement verrigtinge vir die verwydering van Mkhwebane moet begin.
Die DA het voorheen al versoek dat die parlement 'n proses teen Mkhwebane weens onder meer 'n reeks verdoemende hofuitsprake teen haar begin.
Dit kon egter nie gedoen word nie omdat die parlement nooit spesifieke reëls gehad het oor hoe 'n sittende hoof van 'n art. 9-instelling uit haar of sy pos verwyder kan word nie. Die parlement het egter laat verlede jaar so 'n stel reëls goedgekeur.
Hierdie reëls lui onder meer dat as so 'n mosie aan al die vereistes voldoen, moet Modise as speaker dit vir 'n voorlopige assessering na 'n onafhanklike paneel verwys en die NV en pres. Cyril Ramaphosa daaroor inlig.
"Noudat die mosie goedgekeur is, het die speaker aan politieke partye geskryf om benoemdes voor te stel om in die paneel te dien wat geskikte en Suid-Afrikaanse burgers moet wees."
Die reëls bepaal dat die paneel gesamentlik oor die nodige regs- en ander bevoegdhede en ervaring moet beskik om die assessering te doen.
'n Regter mag as deel van die paneel aangestel word, maar die speaker moet so 'n aanstelling in oorleg met die hoofregter doen," het Modise se kantoor in 'n verklaring gesê.